V rámci programu Colníctvo 2020 sa na obdobie rokov 2014 – 2020 vyčlenil rozpočet vo výške 531,7 milióna EUR. Tento rozpočet je výrazne vyšší ako 272 miliónov vyčlenených na predchádzajúce programové obdobie (2007 – 2013), najmä v dôsledku dôraznejšieho zamerania sa na vývoj európskych informačných systémov v kontexte vykonávania CKÚ. Na vývoj, údržbu a prevádzku európskych informačných systémov pre colníctvo sa vynaložilo 87 % rozpočtu. Tieto spoločné IT systémy sú jednoznačne náročné na zdroje. Sú však nevyhnutné pre každodennú prácu colných správ a majú celý rad prínosov vo všetkých oblastiach colnej činnosti. Hoci tieto prínosy nebolo možné kvantifikovať, väčšinou sa týkajú zjednodušenia a štandardizácie colných postupov prostredníctvom automatizácie, efektívnejšieho vykonávania a konzistentného uplatňovania colných právnych predpisov a lepšej interoperability a výmeny informácií medzi colnými orgánmi. Vďaka vývoju a prevádzke spoločných komponentov pre európske informačné systémy viedol program k významným úsporám z rozsahu, čím sa predišlo duplicitnému úsiliu členských štátov, pričom sa znížili náklady hospodárskych subjektov na dodržiavanie predpisov a ich administratívne zaťaženie. Napriek tomu, že v hodnotení sa nedala potvrdiť nákladová efektívnosť činností budovania kapacít v oblasti IT (najmä kvôli zložitej kvantifikácii ich prínosov), poskytlo celkovo pozitívny obraz o ich efektívnosti.

Ako však už bolo spomenuté, digitalizácia stále prebieha a niektoré IT systémy, s ktorými sa počíta v CKÚ, ešte neboli vyvinuté alebo aktualizované, očakávané prínosy sa preto v praxi prejavujú s oneskorením. Hospodárske subjekty, s ktorými sa viedla konzultácia, vo všeobecnosti vidia priestor na väčšie uľahčenie obchodu a poukázali na problémy súvisiace so zložitosťou prostredia informačných technológií, časovo nerovnomerný vývoj vnútroštátnych komponentov v členských štátoch a nedostatočnú komunikáciu o týchto komponentoch. Hoci tieto otázky súvisia predovšetkým s politikou a zodpovednosť za ne nesú najmä členské štáty EÚ, sú príležitosťou na hľadanie lepšej spolupráce s hospodárskymi subjektmi v rámci ďalšieho pokračovania programu.

Hoci na činnosti zamerané na budovanie odbornej spôsobilosti sa minuli len 2 % rozpočtu programu, ich hodnota sa v pomere k nákladom na ne považuje za vysokú. Platí to najmä pre školenia formou elektronického vzdelávania, ktoré možno opakovane využívať bez dodatočných nákladov (okrem vykonania potrebných aktualizácií). Ako vyplýva z hodnotenia, hlavné prínosy odbornej prípravy v rámci programu Colníctvo 2020 súvisia s koherentnejším uplatňovaním colných právnych predpisov a v konečnom dôsledku aj s účinnejším a efektívnejším fungovaním colnej únie, keďže odborná príprava posilňuje schopnosť colných úradníkov vykonávať svoje povinnosti a hospodárskym subjektom pomáha lepšie pochopiť colné predpisy. Toto bolo obzvlášť dôležité počas tejto iterácie programu, keď sa začal uplatňovať nový colný legislatívny rámec. V tejto súvislosti bol v roku 2016 spustený program elektronického vzdelávania EÚ týkajúci sa CKÚ, ktorý sa skladá z 15 modulov na podporu vykonávania CKÚ. V nasledujúcich rokoch sa pozornosť sústredila väčšinou na aktualizáciu a prekladanie existujúcich modulov (s dvomi až tromi novými modulmi v angličtine ročne). V súlade so zámerom pri ich spustení sa počas trvania programu zvýšil aj počet modulov elektronického vzdelávania, ktoré používajú zúčastnené krajiny. Počet stiahnutí verejne dostupných modulov elektronického vzdelávania (konkrétne modulov dostupných pre hospodárske subjekty) sa zvýšil z 3 219 v roku 2014 na 30 408 v roku 2020 a počet vnútroštátnych colných úradníkov vyškolených podľa spoločného materiálu EÚ pre odbornú prípravu sa počas tohto programového obdobia zvýšil desaťnásobne (z počtu niečo vyše 4 000 v roku 2014 až na 40 000 v roku 2019). Táto odborná príprava bola celkovo vnímaná ako kvalitná.

4. Súdržnosť

Záverečné hodnotenie bolo zamerané na vonkajšiu súdržnosť programu so širšími politikami a prioritami EÚ. Zistenia hodnotenia v polovici trvania, ktoré sa sústredilo na vnútornú súdržnosť medzi rôznymi prvkami, zložkami a koncepciou programu, sú naďalej platné. V hodnotení sa zistilo, že programom Colníctvo 2020 sa podporili ďalšie iniciatívy a programy EÚ a zároveň mal z nich tento program prínos. Ako je podrobne uvedené v pracovnom dokumente útvarov Komisie pripojenom k tejto správe, príkladom takejto vzájomnej spätosti je prípad „zákazov a obmedzení“, ktoré sa vzťahujú na necolné regulačné formality (sanitárne, fytosanitárne, environmentálne, poľnohospodárske atď.) požadované pri dovoze a vývoze tovaru, ktorých presadzovaním na hraniciach EÚ sú poverené colné orgány. V primeranej miere bola dosiahnutá aj súdržnosť s inými výdavkovými programami, ako je Fiscalis 2020, Program na podporu štrukturálnych reforiem alebo Hercule III, a s ich príslušnými oblasťami politiky, pričom sa predišlo prekrývaniu a dosiahlo sa ich komplementárne fungovanie.

Na zabezpečenie tejto súdržnosti sa použilo niekoľko mechanizmov, ako sú medziútvarové stretnutia a medziútvarové konzultácie medzi rôznymi útvarmi Komisie, zmiešané projektové a odborné skupiny, účasť pozorovateľov z rôznych útvarov Komisie na stretnutiach alebo činnostiach projektových skupín alebo posudzovanie návrhov projektov úradníkmi z rôznych útvarov Komisie. Napriek konštatovaným pozitívnym výsledkom dospelo hodnotenie aj posúdenie vplyvu vykonané pre ďalší program financovania k záveru, že existuje priestor na prehĺbenie komplementárnosti a súčinnosti v určitých oblastiach. Ďalšia súčinnosť by sa mohla preskúmať napríklad s nástupcom programu Hercule III vo vzťahu k vývoju úložísk údajov alebo spoločnej analýze údajov, alebo s Fondom pre vnútornú bezpečnosť a Nástrojom finančnej podpory na riadenie hraníc a vízovú politiku, v snahe nájsť jednotnejší a medziodvetvový prístup na operačnej úrovni. Ako potenciálna oblasť, v ktorej by sa mohla zvýšiť súdržnosť, sa vyzdvihla aj spolupráca s tretími krajinami pri plnení environmentálnych cieľov EÚ a na medzinárodnej úrovni.

V hodnotení sa napokon navrhli ďalšie spôsoby na zlepšenie súdržnosti, ako je napríklad ďalšia štrukturalizácia alebo formalizácia spolupráce medzi zapojenými útvarmi Komisie podľa zásad a odporúčaní európskeho rámca interoperability, zvýšenie viditeľnosti programu a jeho komplementárnosti s inými fondmi EÚ v členských štátoch alebo preskúmanie možnej súčinnosti v oblasti informačných technológií s inými programami EÚ, ktoré prevádzkujú významné elektronické systémy.

V snahe o lepšie zaistenie bezproblémových medzisektorových a cezhraničných interakcií by následná iniciatíva mohla mať ťažiť z pripravovaného návrhu nariadenia o vysokej úrovni interoperability verejného sektora v celej Únii. Pomohlo by to takisto identifikovať úspešné riešenia a praktické skúsenosti, ktoré by mohli byť prínosné pre ostatných.

5. Relevantnosť

Colná únia je základnou a neoddeliteľnou súčasťou fungovania jednotného trhu. Keďže colné predpisy sú vo výlučnej právomoci EÚ, prijímajú sa na úrovni EÚ, ale vykonávajú ich členské štáty. Sú to teda v prvom rade colné správy, ktoré bezprostredne potrebujú bezproblémové fungovanie colnej únie, pričom pôsobia v podmienkach, keď je pre ne nutná intenzívnejšia výmena informácií, spolupráca a budovanie ich administratívnych kapacít. Sekundárnou cieľovou skupinou, ktorej potreby by sa takisto mali brať do úvahy, sú hospodárske subjekty.

Relevantnosť programu Colníctvo potvrdilo jeho hodnotenie v polovici trvania, v ktorom sa dospelo k záveru, že osobitné a operačné ciele programu sú pre potreby zainteresovaných strán relevantné a že ambiciózne politiky by bez programu neboli možné. Záverečné hodnotenie bolo preto zamerané na to, či táto relevantnosť naďalej trvá, a to so zreteľom na vývoj, ku ktorému došlo od preskúmania v polovici trvania, najmä brexit a pandémia COVID-19. Okrem toho sa v hodnotení skúmalo, či program zodpovedá problémom a opatreniam uvedeným v colnom akčnom pláne z roku 2020 „Posunutie colnej únie na ďalšiu úroveň“ , v ktorom sa navrhuje revidovaná stratégia colnej únie.

V záverečnom hodnotení sa ukázalo, že program je aj naďalej tak relevantný, ako aj potrebný, a že potreby zainteresovaných strán sa od hodnotenia v polovici trvania v podstate nezmenili. Je to v súlade aj s posúdením vplyvu programu Colníctvo po roku 2020, v ktorom sa tieto potreby potvrdili. Okrem toho sa v akčnom pláne v colnej oblasti z roku 2020 navrhol súbor opatrení, ktoré súvisia s osobitnými a operačnými cieľmi programu, čím sa potvrdzuje ich pretrvávajúci význam. Navrhované opatrenia, ktoré náležite zodpovedajú cieľom programu, boli v oblastiach riadenia rizík, riadenia elektronického obchodu, presadzovania dodržiavania predpisov a operačnej spolupráce medzi colnými orgánmi .

Zistilo sa, že program je aj naďalej obzvlášť dôležitý v súvislosti s potrebou harmonizovať uplatňovanie a účinné vykonávanie pravidiel colnej únie. Colné orgány, ale aj hospodárske subjekty v hodnotení uviedli, že činnosti v rámci programu pomohli členským štátom zblížiť sa, a tým sa priblížiť k jednotnejšiemu chápaniu týchto pravidiel. Za dôležité aspekty týchto činností sa považovalo nadväzovanie kontaktov, výmena nápadov a postupov, ako aj formulovanie spoločných usmernení a noriem. Colné orgány zároveň potvrdili, že je naďalej potrebné, aby program podporoval členské štáty pri digitalizácii a modernizácii colných postupov, ktorá stále prebieha.

Oslovené hospodárske subjekty vo všeobecnosti požadovali ešte väčšie zjednodušenie a harmonizáciu colných predpisov a procesov, čím potvrdili, že táto potreba tu stále je. V súvislosti s riadením programu niektoré hospodárske subjekty apelovali na proaktívnejšie zapojenie a komunikáciu s podnikateľským sektorom, ako aj lepšie poskytovanie informácií podnikom. Toto už bolo odporúčané v hodnotení programu v polovici trvania a budeme sa tým zaoberať počas nasledujúceho obdobia financovania.

Celkovo sa program dobre prispôsobil nepredvídaným udalostiam, akým je pandémia COVID-19 a vystúpenie Spojeného kráľovstva z Európskej únie. Činnosti programu prispeli k príprave podmienok na vystúpenie Spojeného kráľovstva z EÚ, čím sa preukázala jeho flexibilita pri riešení nepredvídaného vývoja. Colné orgány boli pravidelne informované o pokroku v tomto smere a zúčastňovali sa na rôznych stretnutiach a seminároch v tejto súvislosti. V tejto kľúčovej oblasti sa uskutočnili osobitné spoločné akcie s cieľom podporiť prípravu, uplatňovanie a vykonávanie práva Únie a v roku 2019 bola poskytnutá aj podpora vo forme osobitnej odbornej prípravy venovanej príprave na vystúpenie Spojeného kráľovstva z Európskej únie. Okrem toho boli včas a koordinovane pripravené a zavedené požadované zmeny v transeurópskych systémoch, ako je systém kontroly vývozu (ECS), nový počítačový tranzitný systém (NCTS) a ďalšie. Napriek tomuto kladnému posúdeniu sa colné orgány, s ktorými sa viedli konzultácie, domnievajú, že v tejto oblasti je stále potrebná ďalšia programová podpora.

Program sa takisto dobre prispôsobil pandémii COVID-19 a novej realite. Colné orgány aj hospodárske subjekty, s ktorými sa viedli konzultácie, sa zhodli, že útvary Komisie zodpovedné za colné záležitosti rýchlo zareagovali na krízu, prijali právne predpisy, vydali usmernenia a aktívne podporovali členské štáty a podniky, aby zabezpečili flexibilitu v súvislosti s colnými povinnosťami a colným konaním. Pokiaľ ide o činnosti programu, po niekoľkých počiatočných prerušeniach a oneskoreniach spoločných akcií a testovaní nových IT systémov sa program dobre prispôsobil situácii. Zdá sa však, že virtuálnejšie prostredie malo nepriaznivý vplyv z hľadiska príležitostí na budovanie vzájomných vzťahov a niektoré colné orgány považujú systémy riadenia programu za zastarané a neprispôsobené novej realite, ktorá sa vyznačuje tým, že sa viac využívajú virtuálne spôsoby práce a nadväzovania kontaktov.

Na druhej strane hospodárske subjekty poukázali na riadenie elektronického obchodu a technologickú inováciu colných procesov ako na dve vyvíjajúce sa potreby, ktoré Komisia a členské štáty prostredníctvom programu dostatočne neriešili, čím potvrdili jeho pretrvávajúci význam.

6. Pridaná hodnota EÚ

Colná politika je vo výlučnej právomoci EÚ. Vykonávanie colných predpisov EÚ však prináleží členským štátom. Samotný právny rámec EÚ nie je dostatočnou zárukou riadneho fungovania colnej únie. Mal by sa doplniť o podporné opatrenia tak, ako sa uvádzajú v programe Colníctvo 2020, aby sa zabezpečilo uplatňovanie colných predpisov EÚ na vnútroštátnej úrovni súdržným a konzistentným spôsobom.

Ako už bolo uvedené, program Colníctvo 2020 bol nápomocný pri podpore všetkých aspektov vykonávania CKÚ. CKÚ by sa vykonával aj bez tejto podpory, ale s najväčšou pravdepodobnosťou by to prinieslo väčšie ťažkosti a menšiu harmonizáciu. Program Colníctvo 2020 zabezpečuje finančnú udržateľnosť európskych informačných systémov, ktoré sú nevyhnutné na zaistenie dostupnosti a výmeny údajov o dodávateľských reťazcoch a informácií o rizikách. Vďaka tomu program Colníctvo 2020 prináša úspory z rozsahu a vyššiu efektívnosť, keďže pomáha vnútroštátnym správnym orgánom – a v mnohých prípadoch aj hospodárskym subjektom – ušetriť čas a zdroje, a to obzvlášť zúčastneným krajinám s menšími colnými správami a menšími zdrojmi. Všetko, čo sa týka interoperability a vzájomného prepojenia centrálnych IT systémov, je pridanou hodnotou EÚ. Architektúra centrálnych európskych informačných systémov sa vyznačuje prvkami vzájomného prepojenia, ktoré sú jedinečné a nie je možné ich reprodukovať na vnútroštátnej úrovni.

Spoločnými akciami sa zhromaždili odborné znalosti a poznatky zúčastnených krajín, čo dalo správnym orgánom nebývalé príležitosti na spoluprácu, komunikáciu a nadväzovanie kontaktov; v konečnom dôsledku umožňujú nastoliť dôveru a vedú k užšiemu zbližovaniu prístupov a postupov. To isté platí pre odbornú prípravu, ktorá nielen pomáha vnútroštátnym colným správam lepšie pochopiť a vykonávať colné predpisy EÚ a príslušné postupy, ale – a to je azda ešte dôležitejšie, postupovať pritom jednotnejšie. K najvýraznejšiemu zvýšeniu efektívnosti došlo najmä v tých zúčastnených krajinách, ktoré buď nemali odborné znalosti v konkrétnej oblasti, alebo nemali dobre rozvinuté vnútroštátne programy odbornej prípravy. Realizovať tieto programy samostatne by bolo zložité a nákladnejšie, prípadne by k tomu vôbec nemuselo dôjsť. V neposlednom rade program Colníctvo 2020 prispel k zosúladeniu vnútroštátnych prístupov, budovaniu dôvery a vytváraniu jednotného výkladu a spoločnej vízie.

Ak by program neexistoval, spolupráca medzi zúčastnenými krajinami by bola oveľa zložitejšia, založená na neštruktúrovaných vzťahoch, formálnych kanáloch s časovo náročnými postupmi a dohodách o reciprocite (dvojstranné alebo mnohostranné dohody, na základe ktorých sa ustanovenia uplatňujú recipročne), čo by sa výrazne zložitejšie a nákladnejšie uplatňovalo v praxi a udržiavalo. Vzhľadom na rozsah činností programu Colníctvo 2020 v zmysle už len počtu spoločných akcií, všestrannosti tém, ich európskeho rozmeru alebo celoeurópskej účasti na akciách a odbornej príprave, je ťažké predstaviť si, že by sa podobné činnosti organizovali na akejkoľvek inej úrovni. Pokiaľ ide o európske informačné systémy, ak by sa v budúcnosti nefinancoval ich nepretržitý vývoj a údržba, bolo by ťažké používať ich dlhšie ako v strednodobom horizonte. S vysokou pravdepodobnosťou by zastarali a prišli by sme o úspory z rozsahu, ako aj o možnosť zníženia celkových nákladov.